Document ID: 32009D0102

Reference:
6.2.2009
BG
Официален вестник на Европейския съюз
L 37/5
РЕШЕНИЕ НА СЪВЕТА
от 4 ноември 2008 година
за предоставяне на средносрочна финансова помощ от Общността на Унгария
(2009/102/ЕО)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност,
като взе предвид Регламент (ЕО) № 332/2002 на Съвета от 18 февруари 2002 г. за установяване на механизъм, осигуряващ средносрочна финансова подкрепа за платежния баланс на държавите-членки (1), и по-специално член 3, параграф 2 от него,
като взе предвид предложението на Комисията, направено след консултация с Икономическия и финансов комитет (ИФК),
като има предвид, че:
(1)
С Решение 2009/103/ЕО (2) Съветът реши да предостави взаимна помощ на Унгария.
(2)
Въпреки очакваното подобрение на салдото по текущата сметка, нуждите на Унгария от външно финансиране през 2008 и 2009 г. се оценяват на 20 милиарда евро, тъй като предвид актуалното развитие на финансовия пазар, салдата по капиталовата и по финансовата сметка биха могли съществено да се влошат с ускоряването на нетните изходящи потоци от портфейлни инвестиции.
(3)
Уместно е да се предостави помощ от Общността на Унгария в размер до 6,5 милиарда евро съгласно механизма, осигуряващ средносрочна финансова подкрепа за платежния баланс на държавите-членки, създаден с Регламент (ЕО) № 332/2002. Тази помощ следва да се предостави заедно със заем от Международния валутен фонд в размер на 10,5 милиарда специални права на тираж (около 12,5 милиарда евро) съгласно стенд-бай споразумение, което се очаква да бъде одобрено на 6 ноември 2008 г. Световната банка също така се съгласи да предостави заем на Унгария в размер на 1 милиард евро.
(4)
Помощта следва да се управлява от Комисията, която след консултация с ИФК следва да договори с унгарските власти свързаните с финансовата помощ конкретни условия относно икономическата политика. Тези условия следва да се предвидят в меморандум за разбирателство. Подробните финансови условия следва да се предвидят от Комисията в кредитното споразумение.
(5)
Помощта следва да се предостави с оглед да се подкрепи устойчивостта на платежния баланс на Унгария и по този начин да се допринесе за успешното изпълнение на правителствената програма за икономическа политика при сегашните икономически и финансови условия,
РЕШИ:
Член 1
1.   Общността предоставя на Унгария средносрочен заем в размер на максимум 6,5 милиарда евро с максимален среден падеж пет години.
2.   Тази финансова помощ от Общността се предоставя в продължение на две години, считано от първия ден след влизането в сила на настоящото решение.
Член 2
1.   Помощта се управлява от Комисията по начин, който е съобразен с ангажиментите на Унгария и препоръките на Съвета, по-специално в контекста на изпълнението на Националната програма за реформи, както и на програмата за сближаване и процедурата при прекомерен дефицит.
2.   След консултация с ИФК, Комисията договаря с унгарските власти свързаните с финансовата помощ конкретни условия относно икономическата политика, както е предвидено в член 3, параграф 4. Тези условия се установяват в меморандум за разбирателство, който е съобразен с ангажиментите и препоръките, посочени в параграф 1 от настоящия член. Подробните финансови условия се установяват от Комисията в кредитното споразумение.
3.   Комисията, в сътрудничество с ИФК, периодично проверява изпълнението на свързаните с помощта условия относно икономическата политика. Комисията информира ИФК за възможно рефинансиране на заема или преструктуриране на финансовите условия.
Член 3
1.   Финансовата помощ от Общността се предоставя от Комисията на Унгария на максимум пет транша, размерът на които се определя в меморандума за разбирателство.
2.   Първият транш се отпуска при условие влизането в сила на кредитното споразумение и меморандума за разбирателство, както и въз основа на представеното в унгарския парламент предложение за законодателни промени на проекта на бюджет за 2009 година, което цели достигането на дефицит от 2,6 % от БВП и което включва поддържащи бюджетни мерки.
3.   Позволява се предпазливо използване на лихвени суапове с контрагенти с най-висока кредитна оценка, ако това се изисква за финансиране на заема.
4.   Комисията, след като получи становището на ИФК, взема решение за отпускане на следващи траншове. Изплащането на всеки следващ транш се извършва въз основа на задоволително изпълнение на новата икономическа програма на унгарското правителство, подкрепена от споразумението с Международния валутен фонд и включваща също така предстоящата програма за сближаване на Унгария, и по-специално конкретните условия относно икономическата политика, предвидени в меморандума за разбирателство.
Тези условия относно икономическата политика включват, inter alia:
а)
напредък във фискалната консолидация, както е планирано от правителството в контекста на новата програма, която е в съответствие с препоръката на Съвета по процедурата при прекомерен дефицит от 10 октомври 2006 г., както и становището на Съвета по актуализираната програма за сближаване от ноември 2007 г., по-специално отчитайки целите относно дефицита за 2009 година;
б)
конкретни мерки за контрол на разходите, полагащи основата на планирания процес на консолидация;
в)
напредък в реформата на фискалното управление посредством укрепване на институционалната рамка, както и въвеждането на средносрочни фискални правила, в съответствие с предложения проект, който понастоящем се обсъжда в унгарския парламент;
г)
реформи на регулирането и надзора на финансовия сектор и увеличаване капацитета на властите, с оглед на ефективно справяне с проблемите относно платежоспособността и ликвидността; и
д)
други мерки за структурна реформа в контекста на Лисабонската стратегия като например увеличаване на стимулите за работа, за да се подкрепи заетостта и да се допринесе за дългосрочната устойчивост на публичните финанси.
Адресат на настоящото решение е Република Унгария. Решението се публикува в Официален вестник на Европейския съюз.
Съставено в Брюксел на 4 ноември 2008 година.
За Съвета
Председател
A. VONDRA
(1)  ОВ L 53, 23.2.2002 г., стр. 1.
(2)  Вж. страница 7 от настоящия брой на Официален вестник.

Summary:
Финансова помощ за Унгария
Финансова помощ за Унгария
РЕЗЮМЕ НА:
Решение 2009/102/ЕО на Съвета — средносрочна финансова помощ за Унгария
КАКВА Е ЦЕЛТА НА РЕШЕНИЕТО?
Европейският съюз (ЕС) и различни международни организации предоставиха финансова помощ на Унгария за периода 2008—2010 г.
В основата на това стои Регламент (ЕО) № 332/2002, който дава възможност на ЕС да предоставя средносрочна финансова помощ на държавите от ЕС, които не са в еврозоната и срещат затруднения с платежния си баланс.
ОСНОВНИ АСПЕКТИ
През ноември 2008 г. ЕС се съгласи Унгария да получи 20 милиарда евро за периода 2008—2009 г. Финансирането трябваше да се предостави от:
ЕС: 6,5 милиарда евро по програмата за подкрепа на нейния платежен баланс;
Международен валутен фонд (МВФ): около 12,5 милиарда евро;
Световна банка: 1 милиард евро.
В замяна на заемите Унгария се съгласи да се постигне напредък във:
фискалната консолидация* и контрола на разходите;
реформата на фискалното управление;
ценовата стабилност;
стабилност в банковия сектор;
реформите на регулирането и надзора на финансовия сектор;
различни структурни реформи.
Общо Унгария получи 5,5 милиарда евро от ЕС и 8,7 милиарда евро от МВФ. Тя не поиска помощ от Световната банка.
В края на програмата през ноември 2010 г. Европейската комисия започна наблюдението си след приключване на програмата, като организира 6 мисии за проверка в държавата.
Наблюдението приключи през януари 2015 г. след като Унгария възстанови над 70 % от заема от ЕС.
През ноември 2011 г. Унгария поиска за втори път финансова помощ от ЕС. В крайна сметка, това не беше необходимо, тъй като държавата беше в състояние да се самофинансира на международните пазари.
ОТКОГА СЕ ПРИЛАГА РЕШЕНИЕТО?
              
Решението се прилага от 5 ноември 2008 г.
ОБЩА ИНФОРМАЦИЯ
През февруари 2002 г. Съветът на Европейския съюз даде на ЕС властта да отпуска заеми на държавите от ЕС, които се намират във или са застрашени от затруднение във връзка с техния платежен баланс или движението на капитали.
Тази финансова помощ е достъпна само за държави, които не използват еврото.
Унгария първа кандидатства за помощ през октомври 2008 г. поради сериозните пазарни сътресения и трудностите, пред които беше изправено правителството относно рефинансирането на дълга на страната.
За допълнителна информация, вж.:
„Подкрепа за платежния баланс за Унгария“ на уебсайта на Европейската комисия.
* ОСНОВНИ ПОНЯТИЯ
              
Фискална консолидация: процесът на намаляване на държавните дефицити и натрупването на дългове.
ОСНОВЕН ДОКУМЕНТ
            
Решение 2009/102/ЕО на Съвета от 4 ноември 2008 г. за предоставяне на средносрочна финансова помощ от Общността на Унгария (ОВ L 37, 6.2.2009 г., стр. 5—6)
СВЪРЗАНИ ДОКУМЕНТИ
            
Регламент (ЕО) № 332/2002 на Съвета от 18 февруари 2002 година за установяване на механизъм, осигуряващ средносрочна финансова подкрепа за платежния баланс на държавите-членки (ОВ L 53, 23.2.2002 г., стр. 1—3)
Последващите изменения на Регламент (ЕО) № 332/2002 са инкорпорирани в основния текст. Тази консолидирана версия е само за документална справка.
последно актуализация 24.01.2017